TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2018/0228 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le glacadh Rialacháin ó Pharlaimint na hEorpa agus ón gComhairle lena mbunaítear an tSaoráid um Chónascadh na hEorpa agus lena n‑aisghairtear Rialacháin (AE) Uimh. 1316/2013 agus (AE) Uimh. 283/2014

1.Cúlra

An dáta a tíolacadh an togra chuig Parlaimint na hEorpa agus chuig an gComhairle

(doiciméad COM(2018) 438 final – 2018/0228 COD): an 6 Meitheamh 2018 Dáta na tuairime ó Choiste Eacnamaíoch agus Sóisialta na hEorpa: an 19 Meán Fómhair 2018 Dáta na tuairime ó Choiste na Réigiún Dáta an tseasaimh ó Pharlaimint na hEorpa, an chéad léamh: An 10 Deireadh Fómhair 2018 an 17 Aibreán 2019 An dáta a tíolacadh an togra leasaithe: an 9 Meitheamh 2021 An dáta a glacadh an seasamh ón gComhairle: an 14 Meitheamh 2021

2.Cuspóir an togra ón gCoimisiún

Tá an tSaoráid um Chónascadh na hEorpa (SCE) ar cheann de na hionstraimí cistiúcháin faoin gCreat Airgeadais Ilbhliantúil 2021-2027. Is é is cuspóir ginearálta do SCE na gréasáin thras-Eorpacha i réimsí an iompair, an fhuinnimh agus na seirbhísí digiteacha a fhorbairt agus a nuachóiriú agus an comhar trasteorann a éascú i réimse an fhuinnimh in-athnuaite.

Maidir le hiompar, is é is aidhm do SCE rannchuidiú leis an gcroíghréasán iompair tras-Eorpach a chur i gcrích faoi 2030 agus an gréasán cuimsitheach a chur i gcrích faoi 2050. Tacaíonn SCE le nuachóiriú ghréasán TEN-T freisin, go háirithe maidir le bonneagar breoslaí malartacha a imlonnú agus leis an iompar a dhigitiú. Ina theannta sin, cuirfear tionscadail iompair dé-úsáide shibhialta-mhíleata chun feidhme trí bhíthin SCE.

Maidir le fuinneamh, táthar ag díriú ar rannchuidiú le forbairt na ngréasán fuinnimh tras-Eorpach agus ar an margadh inmheánach fuinnimh a chomhtháthú a thuilleadh agus ar idir-inoibritheacht na ngréasán thar theorainneacha agus earnálacha; táthar ag díriú freisin ar an gcomhar trasteorann a éascú i réimse an fhuinnimh in-athnuaite agus ar dhícharbónú a chumasú trí bhíthin foinsí fuinnimh in-athnuaite a chomhtháthú. Maidir le seirbhísí digiteacha, is é is aidhm do SCE rannchuidiú le gréasáin dhigiteacha fíor-ardacmhainneachta agus córais 5G atá sábháilte agus slán a imlonnú agus le hathléimneacht agus acmhainneacht bhreise sna gréasáin dhigiteacha cnáimhe droma i gcomhréir le cuspóirí na nascachta digití Eorpaí le haghaidh 2025 agus 2030.

3.Tráchtanna maidir leis an seasamh ón gComhairle

Tacaíonn an seasamh ón gComhairle ar an gcéad léamh, a glacadh an 14 Meitheamh 2021, le príomhchuspóirí an togra ón gCoimisiún. I gcomparáid leis an togra ón gCoimisiún, áirítear an méid seo a leanas ar na hathruithe is mó tábhacht a tugadh isteach:

Gnéithe buiséadacha, rátaí cómhaoinithe

Cuimsíodh forálacha nua i ndáil leis na Conclúidí ón gComhairle Eorpach an 21 Iúil 2020 maidir le tacaíocht shonrach ó Cheannteideal 1(2), Infheistíocht Straitéiseach Eorpach chun mórnaisc iarnróid trasteorann atá in easnamh idir tíortha Comhtháthaithe a chríochnú. Féadfaidh an Coimisiún tacú leis na forálacha sin.

Féadfaidh an Coimisiún glacadh le forálacha lena sonraítear leithdháileadh an imchlúdaigh Chomhtháthaithe lena leagtar síos na dátaí go dtí go mbeidh tairseacha áirithe infheidhme: (1) maidir leis na Ballstáit ar lú a n‑ollioncam náisiúnta (OIN) per capita arna thomhas de réir caighdeáin cumhachta ceannaigh agus arna ríomh ar bhonn fhigiúirí an Aontais le haghaidh na tréimhse 2015-2017 ná 60 % de mheán-OIN per capita AE-27, ráthófar go dtí an 31 Nollaig 2024 70 % de 70 % den mhéid atá aistrithe acu chuig SCE; (2) go dtí an 31 Nollaig 2025, ní rachaidh an méid iomlán a leithdháilfear ar ghníomhaíochtaí i mBallstát Comhtháthaithe thar 170 % de sciar an Bhallstáit sin sa mhéid iomlán a aistreofar ón gCiste Comhtháthaithe.

Féadfaidh an Coimisiún glacadh leis an modhnú ar chéatadáin tháscacha leithdháileadh an imchlúdaigh Chomhtháthaithe, lena leagtar síos go n‑úsáidfear 85 % den imchlúdach le haghaidh gníomhaíochtaí a bhaineann le gréasáin éifeachtúla idirnasctha ilmhódacha agus go n‑úsáidfear 15 % den imchlúdach le haghaidh na ngníomhaíochtaí a bhaineann le soghluaisteacht chliste inbhuanaithe chuimsitheach shábháilte shlán.

Cuimsíodh foráil in earnáil an iompair lena suitear tairseach suas le 10 % den imchlúdach Ginearálta, ar féidir a úsáid le haghaidh oibríochtaí measctha. Cuimsíodh foráil lena sonraítear nach n‑úsáidfear an t‑imchlúdach Comhtháthaithe le haghaidh oibríochtaí measctha. Déantar foráil maidir le solúbthacht leis na forálacha agus féadfaidh an Coimisiún, dá bhrí sin, glacadh leis na modhnuithe sin.

Cuimsíodh tairseach lena léirítear go ndáilfear suas le 15 % de bhuiséad foriomlán earnáil an fhuinnimh ar na tionscadail trasteorann i réimse an fhuinnimh in‑athnuaite agus go bhféadfaí é sin a mhéadú go 20 %. Féadfaidh an Coimisiún glacadh leis an leasú sin.

Leagadh síos tairseach go bhféadfar suas le 1 % den bhuiséad foriomlán a úsáid le haghaidh an chúnaimh theicniúil agus riaracháin. Féadfaidh an Coimisiún glacadh leis an modhnú sin.